Առաջին` քարոզարշավի եւ ընդհանարպես ընտրությունների ընթացքը: Երեւի, դուք նկատում եք, մասնակիցներն էլ շեշտում են, որ բավական հանգիստ եւ քաղաքակիրթ քարոզարշավ է իրականցվում, ի տարբերություն անցյալում ունեցած մեր փորձի, ինչն, իհարկե, ողջունելի է եւ իմ համոզմամբ այդ հանգիստ ու քաղաքակիրթ ընթացքը գալիս է նրանից, որ մեր քաղաքական դաշտում ընտրությունների հիմնական մասնակից քաղաքական ուժերը հրաժարվել են արմատական, ծայրահեղական կարգախոսներից: Միայն, երեւի, երկու-երեք մասնակցող միավորներ կան, որոնք դեռ մարգինալ ձեւով են փորձում իրենց դրսեւորել այս քարոզարշավի ժամանակ: Համոզված եմ, որ հենց այդ պատճառով էլ նրանք էական ազդեցություն չունեն ընտրությունների եւ այս ողջ գործընթացի վրա: Ակնհայտ է, որ մեր հասարակությունն այսօր չի ընդունում ագրեսիվ դրսեւորումներ եւ չի ողջունում գունավոր հեղափոխական այդ տրամադրությունները: Բոլոր ուսումնասիրությունները, նաեւ ոչ հայաստանյան, գլոբալ կազմակերպությունների կողմից, ցույց են տալիս, որ բնակչության ընդամենը 2% է մտածել, որ նման ագրեսիվ դրսեւորումներ կամ գունավոր հեղափոխություններ հնարավոր է իրականացնել Հայաստանում: ԵՎ, իհարկե, կարծում եմ, որ այս ուսումնասիրությունները հուշեցին բոլորին, որ ինչ-որ բան փոխվել է մեր երկրում, եւ մեր հասարակությունը ակնկալում է ավելի քաղաքակիրթ ու ավելի հանգիստ ծրագրերի պայքար, այլ ոչ թե` անձերի կամ տարբեր ուժերի, կուսակցությունների կամ իշխանություն - ընդդիմություն բախումների տարբերակ: